किसी को दंड देने में भी उदारता रखनी चाहिए
रिश्ते-नाते निभाने में उदारता बहुत जरूरी है। उदारता को निभाना हो, तो दूरदर्शी होना पड़ेगा। मित्रों के साथ हम उदार होते ही हैं, पर शत्रुओं के साथ भी हों!  Pt. Vijayshankar Mehta's column - One should be generous even in punishing someone
रिश्ते-नाते निभाने में उदारता बहुत जरूरी है। उदारता को निभाना हो, तो दूरदर्शी होना पड़ेगा। मित्रों के साथ हम उदार होते ही हैं, पर शत्रुओं के साथ भी हों! उन्हें दंड देना हो, तो अवश्य दें, पर इसके पीछे भी हित की कामना हो। ये काम श्रीराम अनूठे ढंग से करते थे। जटायु जब अंतिम सांस ले रहे थे, तो श्रीराम उन्हें गोद में लिटाकर आश्वस्त करते हैं और कहते हैं कि जब आप स्वर्ग जाएं, तो मेरे पिता दशरथ को यह न बताइएगा कि ये कुकृत्य रावण ने किया। ये बात रावण स्वयं जाकर उन्हें कहेगा।
सोचने वाली बात है कि रावण खुद कैसे कहेगा? इसका मतलब है कि रावण भी वहीं जाएगा, जहां दशरथ गए, जहां जटायु जाएंगे। राम कहते हैं कि मैं रावण को उसके अपराध का दंड दूंगा, लेकिन वो विद्वान है, वीर है। उसको स्वर्ग जाने का पुरस्कार भी मिलेगा। बस यहीं परमात्मा की लीला बड़ी विचित्र हो जाती है। वो सही के किए का भी परिणाम देता है और गलत का भी। उसकी दृष्टि हितकारी होती है। जीवन में जब किसी को दंड देना हो, तो उसके पीछे उसका, समाज का, राष्ट्र का हित होना चाहिए। 